ส่วนที่ 1

ข้อมูลสรุป (Executive Summary)

บริษัท ดราก้อน วัน จำกัด (มหาชน) (“บริษัท”) เดิมชื่อบริษัท ไดอาน่าดีพาร์ทเม้นท์สโตร์ จำกัด
(มหาชน) ก่อตั้งขึ้นเมื่อวันที่ 8 มิถุนายน 2525
โดยมีวัตถุประสงค์แรกเริ่มในการให้เช่าพื้นที่สำหรับประกอบธุรกิจค้าปลีก
ต่อมาบริษัทได้เปลี่ยนแนวทางการดำเนินธุรกิจจากการให้เช่าพื้นที่มาเป็นกิจการห้างสรรพสินค้าแห่งแรกของอำเภอหาดใหญ่
จังหวัด สงขลา และเข้าเป็นบริษัทจดทะเบียนในตลาดหลักทรัพย์แห่งประเทศไทย
(“ตลาดหลักทรัพย์ฯ”) เมื่อวันที่ 7 พฤษภาคม 2540 โดยบริษัทมีบริษัทย่อย 1 แห่ง คือ บริษัท
ไดอาน่า คอนวีเนี่ยนสโตร์ จำกัด

การเปลี่ยนแปลงโครงสร้างบริษัท

เมื่อเดือนมิถุนายน 2549 บริษัทมีการเปลี่ยนแปลงโครงสร้างผู้ถือหุ้นรายใหญ่
และเปลี่ยนแปลงลักษณะการประกอบธุรกิจของกิจการ จากเดิมธุรกิจห้างสรรพสินค้า
เป็นธุรกิจการลงทุนโดยการถือหุ้นในบริษัทอื่น ๆ (Holding Company)
โดยการจำหน่ายหรือโอนซึ่งสินทรัพย์ หนี้สิน ตลอดจนกิจการทั้งหมดของบริษัทไปให้บริษัท ไดอาน่า
คอนวีเนี่ยนสโตร์ จำกัด ซึ่งเป็นบริษัทย่อยของบริษัทในขณะนั้น
และโอนใบอนุญาตทั้งหมดที่บริษัทมีไว้เพื่อใช้ในการประกอบกิจการห้างสรรพสินค้าไปให้บริษัทย่อย
พร้อมทั้งโอนและขายหุ้นของบริษัทย่อยให้แก่ผู้ถือหุ้นเดิม นอกจากนั้น
ได้มีการเปลี่ยนโครงสร้างการบริหาร โครงสร้างทางการเงิน และนโยบายอื่น ๆ
รวมถึงเปลี่ยนชื่อบริษัทเป็น บริษัท ดราก้อน วัน จำกัด (มหาชน)

ทั้งนี้
ผลจากการเปลี่ยนแปลงซึ่งลักษณะการประกอบธุรกิจรวมถึงการจำหน่ายสินทรัพย์ทั้งหมดของกิจการออกไปข้างต้นส่งผลให้บริษัทมีสถานะเป็นบริษัทที่มีสินทรัพย์ทั้งหมดหรือเกือบทั้งหมดในรูปของเงินสด
(Cash Company) ซึ่งตามประกาศคณะกรรมการตลาดหลักทรัพย์แห่งประเทศไทย
เรื่องการเปิดเผยข้อมูลและการปฏิบัติการของบริษัทจดทะเบียน
ในการได้มาหรือจำหน่ายไปซึ่งสินทรัพย์ พ.ศ. 2547 บริษัทจะต้องดำเนินการดังนี้

-   บริษัทจะต้องจัดส่งรายงานการแสดงฐานะการเงินหลังจากที่มีการขายหุ้นของบริษัทย่อยออกไป
    ซึ่งผ่านการสอบทานจากผู้สอบบัญชีแล้วต่อตลาดหลักทรัพย์ภายใน 30 วัน
    ซึ่งบริษัทได้ดำเนินการจัดส่งรายงานแสดงฐานะการเงินให้แก่ตลาดหลักทรัพย์เรียบร้อยแล้วเมื่อวันที่
    13 ตุลาคม 2549

-   บริษัทจะต้องดำเนินการให้มีธุรกิจใหม่ที่มีคุณสมบัติที่สามารถจดทะเบียนกับตลาดหลักทรัพย์ได้ภายใน
    9 เดือน (หรือวันที่ 1 กรกฎาคม 2550)
    นับแต่วันที่ตลาดหลักทรัพย์ได้รับรายงานที่ถูกต้องครบถ้วนจากบริษัท ทั้งนี้ ธุรกิจใหม่ของบริษัท
    คือ การลงทุนโดยการถือหุ้นในบริษัทอื่น ๆ เป็นหลัก
    ซึ่งบริษัทต้องลงทุนในบริษัทแกนที่มีคุณสมบัติที่จะสามารถเข้าจดทะเบียนในตลาดหลักทรัพย์ในสัดส่วนไม่น้อยกว่าร้อยละ
    75 ของจำนวนหุ้นที่มีสิทธิออกเสียงของบริษัทแกน

  ทั้งนี้ ที่ประชุมวิสามัญผู้ถือหุ้นครั้งที่ 3/2549 เมื่อวันที่ 25 กันยายน 2549
  มีมติอนุมัติการเข้าซื้อหุ้นสามัญของบริษัท แอพพลิเคชั่น โฮสติ้ง เซอร์วิส จำกัด (“บริษัทย่อย”
  หรือ “A-Host”) จากผู้ถือหุ้นเดิมจำนวนทั้งสิ้น 109,994 หุ้น คิดเป็นมูลค่ารวมเท่ากับ 269.98
  ล้านบาท เพื่อให้บริษัทมีบริษัทแกนที่มีคุณสมบัติเพียงพอให้ตลาดหลักทรัพย์ฯ
  พิจารณารับจดทะเบียนเป็นหลักทรัพย์ใหม่ โดย ณ วันที่ 31 ธันวาคม 2549 บริษัทได้ถือหุ้นใน
  A-Host คิดเป็นสัดส่วนร้อยละ 91.14 ของทุนจดทะเบียนและเรียกชำระแล้ว

-   บริษัทจะต้องดำเนินการยื่นคำขอให้พิจารณารับหลักทรัพย์ใหม่กับตลาดหลักทรัพย์
    ซึ่งบริษัทได้ยื่นคำขอดังกล่าวกับตลาดหลักทรัพย์ เอ็ม.เอ.ไอ แล้วเมื่อวันที่ 21 ธันวาคม 2549

อนึ่ง ณ วันที่ 31 ธันวาคม 2549 บริษัทมีทุนจดทะเบียน 650 ล้านบาท ทุนเรียกชำระแล้ว 330
ล้านบาท แบ่งเป็นหุ้นสามัญ 330 ล้านหุ้น มูลค่าที่ตราไว้หุ้นละ 1 บาท
และบริษัทอยู่ในขั้นตอนการยื่นคำขอให้ตลาดหลักทรัพย์ เอ็ม เอ ไอ
พิจารณารับหลักทรัพย์ของบริษัทเป็นหลักทรัพย์ใหม่

ลักษณะการประกอบธุรกิจ

(ดูรายละเอียดเพิ่มเติมในส่วนที่ 2 ข้อ 3 เรื่อง การประกอบธุรกิจ)

ในการอธิบายถึงลักษณะการประกอบธุรกิจออกเป็นสองส่วนตามช่วงเวลาที่เกิดเหตุการณ์ คือ
อธิบายถึงการประกอบธุรกิจก่อนการเปลี่ยนแปลงโครงสร้างของบริษัทฯ
ซึ่งบริษัทประกอบธุรกิจค้าปลีกประเภทห้างสรรพสินค้า
และอธิบายถึงการประกอบธุรกิจภายหลังการเปลี่ยนแปลงโครงสร้างของบริษัทฯ
ซึ่งบริษัทประกอบธุรกิจการลงทุนโดยการถือหุ้นใบริษัทอื่น ๆ (Holding Company) ดังนี้

-   ก่อนการเปลี่ยนแปลงโครงสร้างของบริษัทฯ (ช่วงเดือนมกราคม ถึงเดือนมิถุนายน 2549)

ลักษณะการประกอบธุรกิจของบริษัท

บริษัทประกอบธุรกิจค้าปลีกประเภทห้างสรรพสินค้า โดยมีสำนักงานใหญ่ตั้งอยู่ที่อำเภอหาดใหญ่
จังหวัดสงขลา และมีสาขา 2 แห่ง ในจังหวัดปัตตานี โดยมีผลิตภัณฑ์และบริการ ดังนี้

  1. ผลิตภัณฑ์หลักของบริษัท ได้แก่ สินค้าอุปโภคและบริโภค

2. สินค้าของผู้เช่าพื้นที่และผู้รับบริการใช้พื้นที่ ซึ่งเป็นสินค้าที่หมุนเวียนไปตามฤดูกาลหรือเทศกาล
รวมถึงสินค้าอื่น ๆ อาทิ อุปกรณ์สื่อสาร เสื้อผ้าชั้นนำจากต่างประเทศ เฟอร์นิเจอร์ ร้านถ่ายรูป
ร้านหนังสือ เป็นต้น และยังรวมถึงสินค้าในลักษณะเจ้าของสินค้าเช่าพื้นที่เป็นระยะยาว
ซึ่งให้บริการด้านอาหารและให้ความบันเทิง

3. สินค้าฝากขาย ซึ่งสินค้าประเภทนี้ส่วนใหญ่เป็นสินค้าประเภทเสื้อผ้า และรองเท้า

4. การให้บริการ โดยบริษัทให้บริการพื้นที่ส่วนกลาง รวมถึงระบบสาธารณูปโภค อาทิ น้ำ ไฟ
น้ำเย็น โทรศัพท์ ให้แก่ลูกค้าผู้เช่าพื้นที่ ที่ต้องการบริการพิเศษดังกล่าวจากบริษัท

ลักษณะการประกอบธุรกิจของบริษัทย่อย

บริษัท ไดอาน่าคอนวีเนี่ยนสโตร์ จำกัด ประกอบธุรกิจประเภทร้านค้าปลีกแบบสะดวกซื้อ ภายใต้ชื่อ
“Di-Mart” โดยมีสาขาให้บริการจำนวน 2 สาขา ดังนี้ สาขาแรกที่ตำบลบ้านพรุ อำเภอหาดใหญ่
และสาขาที่สองที่อำเภอโคกโพธิ์ จังหวัดปัตตานี โดยบริษัทถือหุ้นอยู่ใน บริษัท
ไดอาน่าคอนวีเนี่ยนสโตร์ จำกัด คิดเป็นสัดส่วนร้อยละ 95 ของทุนจดทะเบียน

-   ภายหลังการเปลี่ยนแปลงโครงสร้างของบริษัทฯ (ช่วงเดือนกรกฎาคม ถึงเดือนธันวาคม
    2549)

ลักษณะการประกอบธุรกิจของบริษัท

บริษัทประกอบธุรกิจหลัก คือ การลงทุนโดยการถือหุ้นในบริษัทอื่น ๆ (Holding Company)
โดยเน้นการลงทุนในบริษัทที่จำหน่ายสินค้าและ/หรือให้บริการที่เกี่ยวกับเทคโนโลยีสมัยใหม่
รวมถึงธุรกิจที่เกี่ยวข้อง ซึ่งมีศักยภาพที่จะเติบโตและสร้างผลกำไร
หรือมีคุณสมบัติที่จะเป็นบริษัทจดทะเบียนในตลาดหลักทรัพย์ได้ในอนาคต

นอกจากนี้ บริษัทยังดำเนินธุรกิจการให้บริการให้คำปรึกษาในด้านต่าง ๆ เช่น การลงทุน
การควบรวมกิจการ และการปรับโครงสร้างกิจการ เป็นต้น

ลักษณะการประกอบธุรกิจของบริษัทย่อย

บริษัท แอพพลิเคชั่น โฮสติ้ง เซอร์วิส จำกัด (“A-Host”) ประกอบธุรกิจจำหน่าย
และให้บริการเกี่ยวกับโปรแกรมคอมพิวเตอร์
โดยเป็นผู้เชี่ยวชาญด้านบริการจัดวางระบบไอทีและให้บริการเสริมต่าง ๆ
สำหรับลูกค้าตั้งแต่กิจการขนาดกลางไปจนถึงขนาดใหญ่ เช่น การให้บริการวางระบบ
การให้บริการโฮสติ้งเซอร์วิส
ซึ่งเป็นบริการดูแลบริหารจัดการระบบและสนับสนุนการใช้งานระบบคอมพิวเตอร์ให้แก่ลูกค้า
การรับบริหารระบบไอที และการให้เช่าเซิร์ฟเวอร์ เป็นต้น โดย A-Host ได้รับแต่งตั้งจาก
Oracle Corporation (“Oracle”) ให้เป็นตัวแทนจำหน่ายและให้บริการผลิตภัณฑ์ Oracle
ที่ใหญ่ที่สุดรายหนึ่งในประเทศไทย
และเป็นพันธมิตรในประเทศรายแรกที่ได้รับการแต่งตั้งให้เป็นพันธมิตรในระดับ Oracle
Certified Advantage Partner ซึ่งเป็นพันธมิตรระดับสูงสุดที่บริษัท Oracle
จะแต่งตั้งให้แก่ตัวแทนจำหน่าย สรุปผลิตภัณฑ์และบริการของ A-Host ได้ดังนี้

I.  ผลิตภัณฑ์

1.  ซอฟแวร์ (Software)

    -   โปรแกรมสำเร็จรูป (Application) ของ Oracle ที่เรียกว่า Oracle
        e-Business Suite
        ซึ่งเป็นระบบที่ใช้เชื่อมระบบการทำงานของทุกหน่วยงานในองค์กรเชื่อมต่อกันโดยสมบูรณ์
        (Full Integration)

    -   Core Technology Product ซึ่งเป็นระบบจัดการฐานข้อมูลของ Oracle
        และเครื่องมือที่ใช้ในการพัฒนาโปรแกรมเพื่อให้ได้ออกมาเป็นโปรแกรมสำเร็จรูป
        ที่รองรับการทำงานบนอินเตอร์เนต (Oracle Platform) นอกจากนี้ A-Host
        ได้รับแต่งตั้งเป็นตัวแทนจำหน่ายหลักของ Oracle Core Technology ในฐานะ
        Value Added Distributor

ข. ฮาร์ดแวร์ (Hardware) ซึ่งเป็นส่วนหนึ่งของการให้บริการตามความต้องการของลูกค้าเท่านั้น

II. บริการ

1.  การวางระบบและการติดตั้งระบบงานคอมพิวเตอร์ (Implementation)

เป็นการวางระบบและติดตั้งโปรแกรมสำเร็จรูปต่าง ๆ เช่น ระบบบริหารความสัมพันธ์กับลูกค้า
(Customer Relationship Management - CRM) ระบบบริหารทรัพยากรองค์กร
(Enterprise Resource Management - ERP) และระบบอื่น ๆ
ที่เกี่ยวข้องกับการบริหารข้อมูลเพื่อการดำเนินงานลูกค้า โดยใช้โปรแกรมสำเร็จรูปของ Oracle
ในการให้บริการ

2.  การให้บริการโฮสติ้งเซอร์วิส (Hosting Service)

เป็นธุรกิจที่ A-Host พัฒนาขึ้นโดย A-Host จะเป็นผู้ลงทุนในอุปกรณ์ฮาร์ดแวร์และซอฟต์แวร์ต่าง ๆ
ที่เกี่ยวข้องกับการจัดวางระบบคอมพิวเตอร์การบริหารจัดการตามที่ลูกค้าต้องการ
เพื่อให้ลูกค้าสามารถใช้งานระบบคอมพิวเตอร์ได้โดยไม่ต้องลงทุนเอง

3.  การให้บริการเป็นที่ปรึกษา

การให้บริการที่ปรึกษาเป็นการให้บริการเพิ่มเติมจากบริการวางระบบและบริการโฮสติ้งเซอร์วิส
เพื่อตอบสนองความต้องการของลูกค้าให้ครบถ้วน

4.  บริการศูนย์การเรียนรู้

A-Host มีการจัดตั้งศูนย์การเรียนรู้ (Training Center)
เพื่อจัดสอนเรื่องการใช้ระบบบริหารจัดการข้อมูล และการใช้โปรแกรมสำเร็จรูปของ Oracle
แก่ผู้ใช้งานของบริษัทลูกค้า

ภาวะอุตสาหกรรมและการแข่งขัน

จากผลสำรวจตลาดเทคโนโลยีสารสนเทศและการสื่อสารของประเทศไทยในปี 2549
พบว่าตลาดเทคโนโลยี (Information Technology) ในประเทศไทย ซึ่งรวมถึงตลาดฮาร์ดแวร์
ตลาดซอฟต์แวร์ ตลาดบริการด้านคอมพิวเตอร์ มีมูลค่ารวม 149,229 ล้านบาท
โดยตลาดฮาร์ดแวร์มีมูลค่า 71,112 ล้านบาท หรือคิดเป็นร้อยละ 48 ของตลาดในปี 2549
ในส่วนของตลาดซอฟต์แวร์นั้น มีมูลค่า 50,917 ล้านบาท หรือคิดเป็นร้อยละ 34 ของตลาด
ในด้านของตลาดบริการด้านคอมพิวเตอร์ มีมูลค่า 7,738 ล้านบาท หรือคิดเป็นร้อยละ 5
ของตลาดในปี 2549

ในส่วนของตลาดซอฟต์แวร์นั้น พบว่าในปี 2549 ตลาดซอฟต์แวร์มีการเติบโตจากปี 2548 ร้อยละ
23 โดยมีมูลค่า 50,917 ล้านบาท ซึ่งเป็นมูลค่าจากซอฟต์แวร์สำเร็จรูป (Packaged Software)
26,283 ล้านบาท คิดเป็นร้อยละ 52 และเป็นมูลค่าซอฟต์แวร์ที่รับจ้างทำทั้งระบบ (Outsourced
Software) 24,634 ล้านบาท หรือคิดเป็นร้อยละ 48

ด้านภาวะการแข่งขัน A-Host มีคู่แข่งที่แตกต่างกันในแต่ละผลิตภัณฑ์และบริการ
ในส่วนของผลิตภัณฑ์โปรแกรมสำเร็จรูปนั้น นอกจากผลิตภัณฑ์ของ Oracle แล้ว
ยังมีผลิตภัณฑ์ของยี่ห้ออื่นที่สนับสนุนการบริหารฐานข้อมูล ได้แก่ SAP, PeopleSoft และ
Microsoft และในส่วนของซอฟต์แวร์ที่เป็นผลิตภัณฑ์ Core Technology นั้น
ผลิตภัณฑ์ยี่ห้ออื่นในตลาด ได้แก่ DB2 (IBM) และ SQL(Microsoft) เป็นต้น
โดยแต่ละผลิตภัณฑ์จะมีตัวแทนจำหน่ายเป็นผู้จำหน่ายสินค้าสู่ลูกค้า
ซึ่งส่วนใหญ่จะให้บริการติดตั้งระบบงานคอมพิวเตอร์ควบคู่ไปด้วย

ในด้านการให้บริการโฮสติ้งเซอร์วิสสำหรับ Oracle Application ปัจจุบัน IBM
มีการให้บริการโฮสติ้งเซอร์วิสประเภทนี้แก่ธุรกิจขนาดใหญ่ เช่น ธนาคารพาณิชย์
แต่ในกลุ่มลูกค้าขนาดกลางถึงขนาดค่อนข้างใหญ่ ซึ่งเป็นกลุ่มลูกค้าของ A-Host นั้น
ยังไม่มีผู้ให้บริการโฮสติ้งเซอร์วิสแก่ลูกค้ากลุ่มนี้

ปัจจัยความเสี่ยง

ความเสี่ยงเกี่ยวกับบริษัทและธุรกิจของบริษัท

1.  ความเสี่ยงที่บริษัทอาจไม่สามารถขยายการลงทุนได้ตามเป้าหมาย

บริษัทมีรายได้หลักจากผลตอบแทนจากการลงทุนในบริษัทอื่น ดังนั้น
ผลประกอบการและความสามารถในการขยายการลงทุนในบริษัทต่าง ๆ
จึงเป็นปัจจัยสำคัญที่มีผลกระทบต่อรายได้ในอนาคตของบริษัท ทั้งนี้ บริษัทมีผู้บริหารเป็นผู้เชี่ยวชาญ
จึงได้รับความน่าเชื่อถือในระดับหนึ่ง ประกอบกับมีธุรกิจเป้าหมายของบริษัทมีอยู่เป็นจำนวนมาก
จึงคาดว่าบริษัทจะสามารถขยายการลงทุนได้ตามเป้าหมายที่วางไว้
ซึ่งนับว่าเป็นการช่วยลดความเสี่ยงด้านนี้ลงได้ในระดับหนึ่ง

2.  ความเสี่ยงจากการที่ผลตอบแทนจากการลงทุนไม่เป็นไปตามที่คาดการณ์

เนื่องจากบริษัทมีนโยบายการลงทุนระยะกลางถึงระยะยาวในบริษัทที่มิได้จดทะเบียนในตลาดหลักทรัพย์
ที่มีผลประกอบการที่ดี มีศักยภาพในการเติบโต
หรือมีคุณสมบัติที่จะเป็นบริษัทจดทะเบียนในตลาดหลักทรัพย์ได้ในอนาคต ด้วยเหตุนี้
บริษัทจึงมีความเสี่ยงจากผลประกอบการของบริษัทที่ลงทุนไม่เป็นไปตามที่คาดการณ์
หรือไม่มีศักยภาพเพียงพอที่จะจดทะเบียนในตลาดหลักทรัพย์ได้
แต่เนื่องจากบริษัทมีนโยบายในการประเมินการลงทุนที่รัดกุม
ไม่ว่าจะเป็นการพิจารณาถึงโอกาสในการเติบโตของธุรกิจ
การตรวจสอบสถานะของบริษัทก่อนการลงทุน
รวมถึงการพิจารณาว่าจ้างที่ปรึกษาภายนอกเพื่อประเมินมูลค่ากิจการ (แล้วแต่กรณี) รวมถึง
เมื่อบริษัทเข้าลงทุนแล้ว บริษัทได้ดำเนินการตรวจสอบ ควบคุม
และกำกับดูแลในการดำเนินงานให้เป็นไปตามแผนงานอย่างใกล้ชิด
ซึ่งนับว่าจะช่วยลดความเสี่ยงนี้ลงได้ในระดับหนึ่ง

3.  ความเสี่ยงจากการดำเนินธุรกิจของบริษัท แอพพลิเคชั่น โฮสติ้ง เซอร์วิส จำกัด
    (“บริษัทย่อย”)

    1.  ความเสี่ยงจากการพึ่งพิงเจ้าของผลิตภัณฑ์เพียงรายเดียว

เนื่องจากบริษัทแกนเป็นตัวแทนจำหน่ายผลิตภัณฑ์ซอฟต์แวร์ของ Oracle Corporation
(“Oracle”) เพียงรายเดียวและมิได้เป็นตัวแทนจำหน่ายผลิตภัณฑ์ซอฟต์แวร์ของรายอื่น ๆ ดังนั้น
A-Host มีความเสี่ยงจากการพึ่งพิงเจ้าของผลิตภัณฑ์เพียงรายเดียว โดยหาก A-Host
เกิดความขัดแย้งกับ Oracle และไม่สามารถจำหน่ายผลิตภัณฑ์ของ Oracle ได้อีกต่อไป
อาจส่งผลกระทบกับผลการดำเนินงานของ A-Host ได้

อย่างไรก็ดี ตลอดระยะเวลาที่ผ่านมา A-Host มีความสัมพันธ์ที่ดีและมีการพัฒนาความสัมพันธ์กับ
Oracle อย่างต่อเนื่อง โดยในปี 2548 ได้รับแต่งตั้งเป็น Oracle Certified Advantage
Partner เป็นแห่งแรกในประเทศไทย ซึ่งเป็นความสัมพันธ์ขั้นสูงสุด ที่ Oracle
มีกับตัวแทนจำหน่าย นอกจากนี้ A-Host ยังสามารถสร้างยอดขายให้กับ Oracle
ได้อย่างต่อเนื่องโดยมีอัตราการเติบโตมากกว่าร้อยละ 20 ต่อปี ในช่วง 3 ปีที่ผ่านมา

2.  ความเสี่ยงจากการพึ่งพิงบุคลากร

จากการที่ A-Host ประกอบธุรกิจจำหน่ายและให้บริการเกี่ยวกับโปรแกรมคอมพิวเตอร์
โดยเป็นผู้เชี่ยวชาญด้านการให้บริการวางระบบไอทีและให้บริการเสริมต่าง ๆ แก่ลูกค้า
ทำให้ต้องอาศัยบุคลากรที่มีประสบการณ์ ความรู้ ความสามารถ
และความเชี่ยวชาญในการดำเนินงานเกี่ยวกับธุรกิจดังกล่าวเป็นการเฉพาะ ดังนั้น
ในสภาวะที่ธุรกิจที่เกี่ยวกับเทคโนโลยีสมัยใหม่มีการเติบโตและการแข่งขันที่สูงขึ้น
และบุคลากรที่มีประสบการณ์และความชำนาญมีอยู่อย่างจำกัด
อาจทำให้เกิดการแย่งชิงบุคลากรในองค์กรต่าง ๆ ซึ่งการโยกย้ายบุคลากร
อาจส่งผลต่อความต่อเนื่องของการดำเนินงาน และผลประกอบการของบริษัทและ A-Host ได้

อย่างไรก็ตามที่ผ่านมา A-Host มีอัตราการหมุนเวียนของพนักงานระดับผู้จัดการขึ้นไปที่ต่ำ และ
A-Host ยังได้วางโครงสร้างเงินเดือนและผลประโยชน์ที่ให้ความมั่นคงและเหมาะสมตามผลงาน
นอกจากนี้ยังได้พัฒนาบุคลากรในตำแหน่งบริหารให้มีระบบตัวแทน
จึงนับว่าช่วยลดลงความเสี่ยงนี้ลงได้ในระดับหนึ่ง

3.  ความเสี่ยงจากการพึ่งพิงผู้บริหาร

A-Host ก่อตั้ง กำหนดทิศทาง และนโยบายการบริหารงาน โดยนายบุญประสิทธิ์ ตั้งชัยสุข
ซึ่งการบริหารงานในอดีตที่ผ่านมานั้นทำให้ A-Host ประสบความสำเร็จ มีผลกำไรอย่างต่อเนื่อง
ดังนั้น A-Host จึงอาจมีความเสี่ยงในการดำเนินงาน
หากนายบุญประสิทธิ์ไม่สามารถบริหารงานของ A-Host ได้ต่อไป

แต่อย่างไรก็ดี A-Host มีระบบการบริหารงานในรูปแบบของคณะทำงาน
และผู้บริหารส่วนใหญ่ร่วมงานกับ A-Host มาอย่างน้อย 5 ปี จึงเข้าใจระบบการบริหาร
การจัดการ และการดำเนินงานของ A-Host เป็นอย่างดี ทำให้สามารถบริหารงานของ A-Host
ได้อย่างต่อเนื่อง นอกจากนี้ คณะกรรมการ A-Host ได้มีมติอนุมัติการทำสัญญาว่าจ้างผู้บริหาร 5
ท่าน มีอายุสัญญา 3 ปี นับจากเดือน พฤศจิกายน 2549
จึงนับว่าเป็นการลดความเสี่ยงในด้านนี้ลงได้ในระดับหนึ่ง

4.  ความเสี่ยงจากการขัดข้องของระบบคอมพิวเตอร์

เนื่องจากการดำเนินธุรกิจของ A-Host
มีความจำเป็นต้องพึ่งพาระบบคอมพิวเตอร์เพื่อให้บริการแก่ลูกค้า ดังนั้น
หากเกิดปัญหาหรือความขัดข้องของระบบคอมพิวเตอร์ A-Host
อาจไม่สามารถให้บริการกับลูกค้าได้อย่างมีประสิทธิภาพ หรืออาจทำให้ข้อมูลของลูกค้าเสียหาย
ซึ่งอาจส่งผลกระทบต่อรายได้ของ A-Host รวมไปถึงส่งผลให้ความน่าเชื่อถือของ A-Host ลดลง
อย่างไรก็ตาม A-Host มีระบบคอมพิวเตอร์สำรองเพื่อจัดเก็บข้อมูลสองแห่ง ดังนั้น
หากระบบคอมพิวเตอร์หลักขัดข้อง A-Host สามารถนำระบบสำรองมาใช้ได้ทันที

5.  ความเสี่ยงจากการเปลี่ยนแปลงของเทคโนโลยี

ปัจจุบัน ธุรกิจเทคโนโลยีสารสนเทศ อุปกรณ์คอมพิวเตอร์และเครือข่าย
ทั้งในส่วนของฮาร์ดแวร์และซอฟต์แวร์
มีกระบวนการวิจัยและพัฒนาที่ก้าวหน้าอย่างรวดเร็วและมีประสิทธิภาพสูง ทำให้ผู้ประกอบการต่าง ๆ
ต้องปรับตัวให้ทันกับกระบวนการพัฒนาดังกล่าว ซึ่งรวมถึงการพัฒนารูปแบบสินค้า บริการ
และความรู้ความสามารถของบุคลากรให้ทันต่อความเปลี่ยนแปลง
จึงอาจส่งผลกระทบต่อผลประกอบการของ A-Host หากมีการพัฒนาเทคโนโลยีใหม่ ๆ
ขึ้นมาทดแทนสินค้า และ/หรือบริการของ A-Host หรืออาจส่งผลให้ A-Host
มีรายจ่ายเพื่อการลงทุน เพื่อพัฒนาบริการและบุคลากรให้ทันต่อความเปลี่ยนแปลงของเทคโนโลยีใหม่
ๆ เพิ่มขึ้น อย่างไรก็ดี A-Host จะสั่งผลิตภัณฑ์จาก Oracle Corporation (“Oracle”)
และส่งตรงให้กับบริษัทลูกค้าหรือตัวแทนจำหน่ายเมื่อมีการสั่งซื้อเท่านั้น ทำให้ A-Host
ไม่มีความเสี่ยงจากการที่สินค้าคงเหลือจะล้าสมัยและไม่สามารถจำหน่ายได้
ในด้านของการพัฒนาบุคลากรฯ จะได้รับการฝึกอบรมเรื่อง ผลิตภัณฑ์ และเทคโนโลยีใหม่ ๆ จาก
Oracle อย่างต่อเนื่อง จึงนับว่าเป็นการลดความเสี่ยงในด้านนี้ลงได้ในระดับหนึ่ง

ฐานะการเงินและผลการดำเนินงานรวมของบริษัท

(ดูรายละเอียดเพิ่มเติมในส่วนที่ 2 ข้อ 12 เรื่อง ฐานะการเงินและผลการดำเนินงาน)

ฐานะการเงินและผลการดำเนินงานรวมของบริษัทประจำปี 2549 สิ้นสุด ณ วันที่ 31 ธันวาคม
2549 ประกอบด้วย ผลการดำเนินงานในอดีตของบริษัทซึ่งประกอบธุรกิจห้างสรรพสินค้า ตั้งแต่วันที่
1 มกราคม ถึง 31 สิงหาคม 2549 และผลการดำเนินงานจากธุรกิจใหม่ของบริษัทคือ
ธุรกิจการลงทุนโดยการถือหุ้นในบริษัทอื่น ๆ (Holding Company) ตั้งแต่วันที่ 1 กันยายน 2549
เป็นต้นไป ซึ่งรวมถึงผลประกอบการของบริษัท แอพพลิเคชั่น โฮสติ้ง เซอร์วิส จำกัด (“A-Host”)
และ บริษัท เอวิชั่น จำกัด (“AVision”) ซึ่งเป็นบริษัทย่อยของ A-Host (ซึ่งต่อไปนี้รวมเรียกว่า
"บริษัทย่อย") ตามสัดส่วนการถือหุ้น

ในงบการเงินรวมประจำปี 2549 บริษัทมีรายได้รวม 667.12 ล้านบาทซึ่งเพิ่มขึ้นจากปี 2548
จำนวน 92.26 ล้านบาทหรือเพิ่มขึ้นร้อยละ 16.05 โดยเป็นรายได้จากธุรกิจหลักเดิมจำนวน
285.28 ล้านบาท และรายได้จากธุรกิจใหม่ของบริษัทจำนวน 30.33 ล้านบาท
ซึ่งส่วนใหญ่เป็นรายได้จากเงินปันผลรับและรายได้ค่าที่ปรึกษา สำหรับรายได้ส่วนที่เหลือจำนวน
351.51 ล้านบาทนั้น เป็นรายได้ของบริษัทย่อย ซึ่งประกอบด้วย รายได้จากการขาย 295.83
ล้านบาท และรายได้จากการให้บริการและรายได้อื่น 59.98 ล้านบาทตามลำดับ ทั้งนี้
บริษัทมีกำไรสุทธิในงบการเงินรวมจำนวน 59.84 ล้านบาท

ณ สิ้นปี 2549 สินทรัพย์รวมของบริษัทเท่ากับ 413.27 ล้านบาท
โดยแบ่งเป็นสินทรัพย์ในส่วนของบริษัทจำนวน 247.40 ล้านบาท และที่เหลือจำนวน 165.87
เป็นสินทรัพย์ของ A-Host

ณ สิ้นปี 2549 บริษัทมีหนี้สินรวมเท่ากับ 105.54 ล้านบาท
โดยแบ่งเป็นหนี้สินในส่วนของบริษัทจำนวน 15.86 ล้านบาท ซึ่งส่วนใหญ่เป็นหนี้สินหมุนเวียนจำนวน
10.06 ล้านบาท และหนี้สินของบริษัทย่อยจำนวน 89.68 ล้านบาท
ซึ่งส่วนใหญ่เป็นหนี้สินหมุนเวียนจำนวน 88.83 ล้านบาท

ณ สิ้นปี 2549 บริษัทมีส่วนของผู้ถือหุ้นเท่ากับ 307.73 ล้านบาท ประกอบด้วย
ทุนจดทะเบียนที่ออกและเรียกชำระแล้ว 330 ล้านบาท ส่วนเกินมูลค่าหุ้น 123.43 ล้านบาท
สำรองตามกฎหมาย 2.06 ล้านบาท ขาดทุนสะสม 159.31 ล้านบาท และส่วนของผู้ถือหุ้นส่วนน้อย
11.56 ล้านบาท ทั้งนี้
ขาดทุนสะสมเกิดขึ้นจากการประกอบธุรกิจเดิมคือธุรกิจห้างสรรพสินค้าซึ่งมีผลขาดทุนตลอดสามปีที่ผ่านมา
รวมถึงผลขาดทุนของของธุรกิจห้างสรรพสินค้าในช่วง 8 เดือนแรกของปี 2549
ซึ่งได้แสดงอยู่ในงบกำไรขาดทุนสิ้นสุดปี 2549 ไว้ด้วย อย่างไรก็ตาม
ผลขาดทุนสะสมนี้ไม่ได้สะท้อนถึงความสามารถทางธุรกิจของบริษัทหลังจากมีการเปลี่ยนธุรกิจหลัก

ผู้ลงทุนควรอ่านรายละเอียดข้อมูลในส่วนที่ 2 ก่อนการตัดสินใจลงทุนในหลักทรัพย์ของบริษัท